  Майя Бывальцева Ижкарлы тӧроез быръёнъя конкурс 10-тӥ гудырикошконэ ортчоз. Удмуртилэн шоркарысьтыз кар думаысь депутатъёс сыӵе пумкылъян кутӥзы туннэ, 21-тӥ инвожое, ортчем сессиязы. Конкурс ӧрилэсь пумиськонзэ со нуналэ ортчытон понна куаразэс сётӥзы 28 депутатъёс, пумит луисьёс яке возиськемъёс ӧй вал. Карлы тӧроез быръёнъя вожвылъяськонэз гудырикошконлы выжтыны куризы Удмуртиысь тӧрлыкъёс. Тодэ вайытом, 10-тӥ куартолэзе Ижысь Кар дума азьвыл тӧролэсь Юрий Тюринлэсь отставказэ кутӥз. Со 3-тӥ куартолэзе ас мылкыд каремезъя ужысьтыз кошкон сярысь куриськон гожтӥз. Али муниципалитетлэн кивалтӥсезлэсь ужзэ быдэсъя кар администрацилэн нырысетӥ воштӥсез Сергей Задорожный. Ижкарлы тӧроез быръён понна конкурс ялӥзы. Куриськон 14 адями сётӥз, но берлогес одӥгез кандидат малпанэзлэсь кутӥськиз. Вожвылъяськон ӧрилэн кенешонэз 8-тӥ инвожое ортчыны кулэ вал, но кворум ӧз люкаськы. Тегъёс: Политика Ижкар быръёнъёс Удмуртия  